মনতাজুর রহমান আকবর
মনতাজুর রহমান আকবর (জন্ম: ৩১ জুলাই, ১৯৫৭) হলেন একজন বাংলাদেশী চলচ্চিত্র পরিচালক, চিত্রনাট্যকার, প্রযোজক, সমাজকর্মী ও একজন বীর মুক্তিযোদ্ধা। তিনি মূলত বাংলা চলচ্চিত্রে মারপিঠধর্মী ও প্রণয়ধর্মী ঘরানার চলচ্চিত্র পরিচালক।
১৯৭১ সালে তিনি পাকিস্তানের বিপক্ষে মহান মুক্তিযুদ্ধে অংশ নেন। আকবর ১৯৭৩ থেকে ১৯৭৮ সাল পর্যন্ত বিভিন্ন থিয়েটার বা মঞ্চ গ্রুপের নাটকে নির্দেশনা দেন। কলেজ জীবনের এই সময়ে মঞ্চ-নাট্য পরিচালক হিসেবে কাজ করেন। এছাড়া কলেজের বিভিন্ন সংগঠনের সাথেও কাজ করেছেন। তারপর তিনি ঢালিউড-এ কাজ করার জন্য ঢাকায় চলে আসেন।
তিনি বিশিষ্ট চলচ্চিত্র পরিচালক আজিজুর রহমানের অধীনে সহকারী পরিচালক হিসেবে কর্মজীবন শুরু করেন। এছাড়াও তিনি মতিন রহমান, জিল্লুর রহমান, সাইফুল আজম কাশেম ও নারায়ণ ঘোষ মিতার সহকারী হিসেবে কাজ করেছেন। তিনি ছুটির ঘণ্টা ও জনতা এক্সপ্রেস-এর মত আন্তর্জাতিক সম্মাননা পাওয়া চলচ্চিত্রসহ আরো অনেক সফল চলচ্চিত্রে সহকারী পরিচালক হিসেবে কাজ করেন। তিনি ১৯৭৯ থেকে ১৯৯০ সাল পর্যন্ত সহকারী পরিচালক হিসেবে কাজ করেন। মনতাজুর রহমান বিভিন্ন সময়ে ঢালিউডের অনেক অভিনেতার সাথে কাজ করেছেন। তিনি মান্না, মৌসুমী, রাজ্জাক, রাজীব, হুমায়ুন ফরীদি, ডিপজল সহ অনেক অভিনেতাদের সঙ্গে তিনি সফলতার সাথে কাজ করেছেন। বিশেষ করে তিনি প্রয়াত নায়ক মান্নার সাথে সবচেয়ে বেশি ছবি পরিচালনা করেছেন, এর মধ্যে বেশিরভাগ ছবিই বাণিজ্যিকভাবে সফল ছিল। মান্না অভিনীত ২৬টি ছবি পরিচালনা করেছেন, যা একটি রেকর্ড জনপ্রিয় কোন এক নায়কের সাথে বিশটির বেশি ছবিতে পরিচালনায় থাকা। এছাড়া তিনি দেলোয়ার জাহান ঝন্টু এবং আজিজুর রহমানের পর তৃতীয় পরিচালক হিসেবে অর্ধশত ছায়াছবি পরিচালনার মাইলফলক স্পর্শ করেন। তার ছবির মাধ্যমে ডিপজল, পপি, কেয়া, রিয়া সেন, শাকিবা, সঙ্গীতা, অন্তরা বিশ্বাস, অভি, পুষ্পিতা পপি বাংলা চলচ্চিত্রে প্রদার্পণ করেন। মনতাজুর রহমান আকবর ২০০০ সালে যৌথভাবে প্রযোজনায় আসেন। আকবর ২০০৩ সালের "বিগ বস" ছায়াছবির জন্য একটি গান রচনা করেন। ২০০৭ সালে তিনি প্রথম এককভাবে চলচ্চিত্রে প্রযোজনা করেন। তিনি নয়ন-আপন প্রোডাকশন ও স্টারপ্লাস নামে চলচ্চিত্র প্রযোজনা সংস্থা চালু করেন।
আকবর তার গ্রাম জয়পুরহাট জেলার উন্নয়নের জন্য তার বন্ধু ও আত্মীয় স্বজনদের নিয়ে ২০০০ সালে এনজিও প্রচেষ্টা চালু করেন। প্রচেষ্টা'র সদস্য দের কাছ থেকে সংগ্রহকৃত অনুদানের পাশাপাশি এনজিও ফোরাম, ডেমোক্রেসি ওয়াচ এর মত বড় সংস্থার সাথে পার্টনার সংস্থা হিসেবে স্যানিটেশন ও অনান্য উন্নয়ন মূলক কাজ করে থাকে। এছাড়া তিনি টানা ছয় বছর বাংলাদেশ চলচ্চিত্র প্রযোজক-পরিবেশক সমিতির কার্যনির্বাহী সদস্য পদে দায়িত্ব পালন করেছেন।
মনতাজুর রহমান আকবর তার গ্রামের বাড়ি জয়পুরহাট জেলার আক্কেলপুর। আক্কেলপুরে আকবরের বাবার তখন মত্স আড়ত ছিলো। আকবর পড়াশুনার পাশাপাশি বাবার ব্যবসার জন্য বিভিন্ন এলকায় যেতেন। বাবার ব্যবসায় দেখার পাশাপাশি কলেজের থিয়েটারের সাথে যুক্ত ছিলেন। আকবর ১৯৭৩ সালে মেট্রিক পাস করেন আক্কেলপুর এফ ইউ পাইলট হাই স্কুল থেকে এবং ১৯৭৫ সালে ইন্টারমেডিয়েট পাস করেন আক্কেলপুর এম আর ডিগ্রী কলেজ থেকে। কলেজে পড়াকালীন থিয়েটার পরিচালনা করতেন সারা বছর ধরে। তিনি স্থানীয় বেশ কিছু ক্লাব তন্মধ্যে আক্কেলপুর আদর্শ ক্লাব, আক্কেলপুর এমআর কলেজ ক্লাব, চান্তারা ক্লাবের সদস্য ছিলেন। বেশ কিছু থিয়েটার এর অন্যতম সংগঠক হিসাবে কাজ করেন। তিনি ১৯৭৭ সালে রাজশাহী এডুকেশন বোর্ড এর অধীনে জয়পুরহাট ডিগ্রী কলেজ থেকে বি. এ. পাস করেন।
তিনি ছাত্র জীবনে আক্কেলপুর থানা সংসদে ছাত্র ইউনিয়নে যোগ দেন। সেখান থেকে যুদ্ধে যাওয়ার সাহস পান। মনতাজুর রহমান আকবর যুদ্ধ চলাকালীন সময়ে পানিখনি শিলিগুড়িতে প্রশিক্ষণ নেন। তিনি সেক্টর কমান্ডার কাজী নূরুজ্জামান-এর অধীনে ১৯৭১ সালে ৭ নম্বর সেক্টরে বাংলাদেশের স্বাধীনতা যুদ্ধে অংশগ্রহন করেন।
মনতাজুর রহমান আকবর প্রথমে সহকারী পরিচালক হিসাবে কাজ শুরু করেন। তিনি প্রথম ১৯৮০ সালে আজিজুর রহমানের সহকারী হিসেবে ছুটির ঘন্টা চলচ্চিত্রে কাজ করেন। পরবর্তীতে তার সহকারী হিসেবে ১৯৮১ সালে জনতা এক্সপ্রেস, মহানগর, সোনার তরী, ১৯৮২ সালে "যন্তর মন্তর" এবং ১৯৮৪ সালে "মায়ের আঁচল" চলচ্চিত্রে কাজ করেন। মতিন রহমানের সহকারী হিসেবে ১৯৮৩ সালে লাল কাজল, ১৯৮৯ সালে বীরঙ্গনা সখিনা ও ১৯৯২ সালে রাধা কৃষ্ণ চলচ্চিত্রে কাজ করেন। এছাড়া তিনি জিল্লুর রহমান পরিচালিত "মিস লোলিতা", "আঁচল বন্দী", ও "সুখ শান্তি", নারায়ণ ঘোষ মিতা পরিচালিত "সুখের সংসার", আফতাব খান টুলু পরিচালিত "দুনিয়া", এবং সাইফুল আজম কাশেম পরিচালিত "দুনিয়াদারি" চলচ্চিত্রে সহকারী পরিচালক হিসেবে কাজ করেন।
আকবর পূর্ণ পরিচালক হিসাবে প্রথম পরিচালনা করেন "টাকার পাহাড়"। এটি ডিপজল অভিনীত প্রথম চলচ্চিত্র। কিন্তু ছায়াছবিটি ১৯৯৩ সালে মুক্তি পায়। তাঁর পরিচালিত প্রথম মুক্তিপ্রাপ্ত চলচ্চিত্র "ন্যায় যুদ্ধ"। চলচ্চিত্রটি ১৯৯১ সালে মুক্তি পায়। এতে প্রধান চরিত্রে অভিনয় করেন ইলিয়াস কাঞ্চন ও সুচরিতা। পরের বছর জনপ্রিয় জুটি ইলিয়াস কাঞ্চন ও দিতিকে নিয়ে নির্মাণ করেন "চাকর"। অভিনেতা মান্নাকে নিয়ে তার প্রথম চলচ্চিত্র "প্রেম দিওয়ানা" (১৯৯৩)। এতে মান্নার বিপরীতে অভিনয় করেন চম্পা। ছবিটি ব্যবসাসফল হলে এই জুটিকে নিয়ে নির্মাণ করেন "ডিসকো ডান্সার" (১৯৯৪), "বশিরা" (১৯৯৫), "বাবার আদেশ" (১৯৯৫) ও "খলনায়ক" (১৯৯৬)।
১৯৯৭ সালে ঈদুল ফিতরে মুক্তি পায় তার পরিচালিত "কুলি"। এই ছায়াছবির মাধ্যমে অভিষেক হয় চিত্রনায়িকা পপির। পরবর্তীতে আকবর পপিকে নিয়ে নির্মাণ করেন "কে আমার বাবা" (১৯৯৯), "ভয়ঙ্কর সন্ত্রাসী" (২০০১), ও লেডি অ্যাকশন ছায়াছবি "বস্তির রানী সুরিয়া" (২০০৪)। ১৯৯৮ সালে মান্না অভিনীত "শান্ত কেন মাস্তান" ব্যবসাসফল হয়। একই বছর তিনি বাংলাদেশ ও ভারতের যৌথ প্রযোজনায় নির্মাণ করেন মনের মত মন। এতে অভিনয় করেন বাংলাদেশের আমিন খান এবং ভারতের মোহিনী ও ভিক্টর ব্যানার্জি। ছায়াছবিটি ভারতের ওড়িশা রাজ্যে ওড়িয়া ভাষায় রাজা রানী নামে মুক্তি পায়।
২০০১ সালে তিনি পরিচালনা করেন "কঠিন বাস্তব"। রিয়াজ, আমিন খান ও কেয়া অভিনীত ছায়াছবিটি এই বছর হিট সিনেমার তালিকায় নাম লেখায়। এটি চিত্রনায়িকা কেয়ার প্রথম চলচ্চিত্র। একই বছর বাংলাদেশ ও ভারতের যৌথ প্রযোজনায় নির্মাণ করেন মনে পড়ে তোমাকে। এতে প্রথমবারের মত বাংলাদেশী ও বাংলা ছায়াছবিতে অভিনয় করেন কলকাতার অভিনেত্রী রিয়া সেন। ২০০৩ সালে পরিচালনা করেন "বিগ বস"। এই চলচ্চিত্রের একটি গানের কথাও লিখেছেন তিনি। ২০০৪ সালে মুক্তি পায় আমিন খান অভিনীত "জীবনের গ্যারান্টি নাই" ও "ভন্ড নেতা" এবং মান্না ও মৌসুমী অভিনীত "ভাইয়ের শত্রু ভাই"। ২০০৯ সালে ডিপজল ও রেসিকে নিয়ে নির্মাণ করেন "কাজের লোক"। ছায়াছবিটি সমালোচকদের প্রশংসা অর্জন করে এবং তিনি জনতার নিঃস্বার্থ পারসোনালিটি অ্যাওয়ার্ডে সেরা পরিচালকের পুরস্কার অর্জন করেন। একই বছর রিয়াজ ও শাবনূর জুটিকে নিয়ে নির্মাণ করেন রোমান্টিক ঘরানার "তুমি আমার স্বামী"। ২০১০ সালে সঙ্গীতশিল্পী এসডি রুবেল ও শাবনূরকে নিয়ে নির্মাণ করেন 'এভাবেই ভালোবাসা হয়"। এছাড়া ডিপজল ও রেসীকে নিয়ে নির্মাণ করেন "রিকশাওয়ালার ছেলে" ও "মায়ের চোখ"।
২০১১ সালে আকবর ডিপজল ও রেসীকে নিয়ে নির্মাণ করেন "ছোট্ট সংসার"। পরের বছর ডিপজল, রেসী ও নিপুণকে নিয়ে নির্মাণ করেন "বাজারের কুলি"। ছায়াছবিটি ব্যবসাসফল হয়। ২০১৩ সালে মাহিয়া মাহী ও বাপ্পি চৌধুরী জুটিকে নিয়ে নির্মাণ করেন তবুও ভালোবাসি। ২০১৪ সালে নির্মাণ করেন আগে যদি জানতাম তুই হবি পর। গ্রামীণ পটভূমিতে নির্মিত ত্রিভুজ প্রেমের এই ছায়াছবিতে অভিনয় করেন অভি, পুষ্পিতা পপি ও আরিয়ান শাহ। এটি অভি ও পুষ্পিতার প্রথম ছায়াছবি। এছাড়া একই বছরে পরিচালনা করেন "মাই নেম ইজ সিমি"। ২০১৭ সালে তিনি "দুলাভাই জিন্দাবাদ" চলচ্চিত্রটি পরিচালনা করেন। এতে শ্রেষ্ঠাংশে অভিনয় করেন ডিপজল, মৌসুমী, বাপ্পি চৌধুরী ও বিদ্যা সিনহা সাহা মীম। এই ছবির মাধ্যমে প্রায় ১২ বছর পর আকবরের ছবিতে কাজ করেন মৌসুমী।
আকবর প্রযোজনার স্বার্থে নয়ন-আপন প্রডাকশন ও স্টারপ্লাস চলচ্চিত্র প্রযোজনা সংস্থা চালু করেন এবং একের পর এক ছায়াছবি প্রযোজনা করেন। তিনি ২০০০ সালে নয়ন-আপন প্রডাকশনসের ব্যানারে "কুখ্যাত খুনি" চলচ্চিত্র প্রযোজনা করেন। মান্না, মৌসুমী ও ডিপজল অভিনীত ছায়াছবিটি বক্স অফিসেও ব্লকবাস্টার হয়েছিল। ২০০৮ সালে স্টারপ্লাসের ব্যানারে এককভাবে প্রযোজনা করেন "বাবার জন্য যুদ্ধ"। এটি ছিল মান্নাকে নিয়ে নির্মিত শেষ ছায়াছবি। ছায়াছবিটি ব্যবসাসফলতা লাভ করে। ২০১০ সালে প্রযোজনা ও পরিচালনা করেন শাকিব খান অভিনীত টপ হিরো। কিন্তু ছায়াছবিটি বক্স অফিসে সাড়া না পাওয়ায় তিনি প্রযোজনা থেকে সরে আসেন। পরবর্তীতে দীর্ঘ পাঁচ বছর পর ২০১৫ সালে প্রযোজনা ও পরিচালনা করেন বোঝেনা সে বোঝেনা। রোমান্টিক এই ছায়াছবিতে অভিনয় করেন আঁচল, নবাগত আকাশ খান ও অমিত হাসান।
আকবর চলচ্চিত্রের পাশাপাশি টেলিভিশন নাটকও পরিচালনা করেছেন। তিনি ২০১৩ সালে "পাখাল" নাটক পরিচালনা করেন। এক ঘন্টার নাটকটি এই বছর ঈদুল ফিতরে মোহনা টেলিভিশনে প্রচারিত হয়।
২০১৪ সালে পরিচালনা করেন ধারাবাহিক নাটক "পাখি এবং মানুষেরা"। নাটকটি চ্যানেল আই-এ প্রচারিত হয়। এছাড়া তিনি ২০০৯ সালে এনটিভিতে প্রচারিত ট্যালেন্ট হান্ট শো "সুপার হিরো সুপার হিরোইন" অনুষ্ঠানের বিচারক, ২০১১ সালে জি বাংলার "মিরাক্কেল আক্কেল চ্যালেঞ্জার" অনুষ্ঠানের বাংলাদেশী অডিশনের বিচারক এবং ২০১৩ সালে একুশে টেলিভিশনের "ভয়েজ অফ দ্য ন্যাশন" অনুষ্ঠানের বিচারকের দায়িত্ব পালন করেন।